জেরুসালেমের একটু দক্ষিণে, জর্ডন নদীর পশ্চিম প্রান্তে ডেড সী বা মৃত সাগর। এলাকায় ৮০x১০ কি.মি. একটি হ্রদের মতো কিন্তু এর জলে নুনের ভাগ প্রায় ৩০% (অন্য সমুদ্রে নুন ৩%) তাই জল শুকিয়ে পাড়ে নুনের পাহাড়। ঘনত্ব বেশি বলে এই জলে নাকি দিব্যি ভেসে থাকা যায়। আমি কিন্তু চেষ্টা করেও ভাসতে পারিনি, শুধু শুধু চোখে-নাকে নুন জলের জ্বালানিতে অস্থির হয়েছি। মৃত সাগরের এলাকাটাও পৃথিবীর সব থেকে নীচু জমি--সমুদ্র থেকে ৪০০ মিটার নীচে। এখানে নুন ও অন্যান্য রাসায়নিকে ভরা কাদা নাকি স্বাস্থ্যের পক্ষে খুব উপকারী। হাজার বছর ধরে লোকেরা চর্মরোগের জন্য এই কাদার ব্যবহার করে এসেছে, এখন তো এই কাদা নিয়ে কতো রকমের প্রসাধনী ব্যবসা। কম বায়ু-চাপও হয়তো স্বাস্থ্যের উপকার করে।